पाएं अपने शहर की ताज़ा ख़बरें और फ्री ई-पेपरडाउनलोड करें
उदयपुर । लेकसिटी को क्लीन सिटी बनाने के लिए तीन दिवसीय अभियान जल्दी शुरू किया जाएगा। इसके लिए सरकारी, गैर सरकारी संस्थाओं, सामाजिक संगठनों के दस हजार लोगों को जोड़ा जाएगा। इस अभियान के पहले दिन चार दीवारी के अंदर का क्षेत्र, दूसरे दिन बाहरी इलाकों व तीसरे दिन झीलों की सफाई की जाएगी। कलेक्टर विकास एस भाले की पहल पर नगर निगम, यूआईटी व प्रशासनिक अधिकारियों ने तैयारियां शुरू कर दी है।
इसको लेकर गुरुवार को कलेक्ट्री सभागार में हुई पहली बैठक में सभी जिम्मेदार अधिकारियों को आवश्यक निर्देश दिए गए। बैठक में कलेक्टर ने कहा कि सरकारी कर्मचारियों के साथ ही यूआईटी, निगम कर्मचारी, एनसीसी कैडेट, आर्मी के जवान, स्काउट, गाइड व स्वयंसेवी संगठनों के प्रतिनिधियों को इस अभियान से जोड़ा जा रहा है। संसाधन की व्यवस्था नगर निगम व यूआईटी करेगा।
बैठक में एडीएम प्रशासन बी.आर.भाटी, यूआईटी सचिव डॉ.आर.पी.शर्मा, निगम आयुक्त सत्यनारायण आचार्य, एक्सईएन अनित माथुर, निगम के कार्यवाहक स्वास्थ्य अधिकारी देवेंद्र सैनी व गैराज अधीक्षक बाबूलाल चौहान सहित निगम के सभी स्वास्थ्य निरीक्षक मौजूद थे। बैठक में स्वास्थ्य निरीक्षकों से भी इस अभियान को सफल बनाने के लिए राय मांगी गई है। अगली मीटिंग में निरीक्षक इस अभियान के लिए अपने सुझाव प्रस्तुत करेंगे।
मेगा मीटिंग में तय होगी अभियान की तारीख
इस अभियान की तारीख तय करने के लिए जल्दी ही मेगा मीटिंग बुलाई जाएगी। इसमें मेयर रजनी डांगी, यूआईटी चेयरमैन रूपकुमार खुराना, अभियान में शामिल होने वाले संगठनों के प्रतिनिधियों को शामिल किया जाएगा। स्वास्थ्य समिति के निवर्तमान अध्यक्ष पारस सिंघवी के सुझाव पर इस अभियान को तीन चरणों में पूरा करने का निर्णय किया गया।
निगम खरीदेगा 500 झाडू
इस अभियान के तहत निगम को कम से कम 500 झाडू खरीदने को कहा गया है। यह संख्या और बढ़ाई जा सकती है। निगम को तगारी, फावड़े, कुट डंपर, टेक्टर ट्रॉली की व्यवस्था करने की जिम्मेदारी दी गई है। कुछ संसाधन यूआईटी भी उपलब्ध करवाएगा।
शहर को साफ रखना ही हमारा मकसद : कलेक्टर
हमारा मकसद है, शहर व झीलें साफ रहे। जनता जागरूक हो और सभी की सहभागिता रहे। इसको ध्यान में रख तीन दिवसीय सफाई अभियान चलाने की तैयारी की है। अभी तारीख तय नहीं हुई है, मगर इसी माह में यह अभियान चलाया जाएगा। विकास भाले, कलेक्टर।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn